CPN ดีด 3% โบรกอัพเป้า 80 บ. ชี้กำไรครึ่งปีหลังโตเด่น ดันทั้งปีหมื่นล้าน
CPN เด้ง 3% โบรกชี้กำไรไตรมาส 3-4 โตต่อเนื่องรับยอด traffic ฟื้น เข้าไฮซีซั่น จับตาทั้งปีกำไรหมื่นล้าน อัพราคาเป้า 80 บ.
CPN เด้ง 3% โบรกชี้กำไรไตรมาส 3-4 โตต่อเนื่องรับยอด traffic ฟื้น เข้าไฮซีซั่น จับตาทั้งปีกำไรหมื่นล้าน อัพราคาเป้า 80 บ.
4 ต.ค. 2565

ผู้สื่อข่าวรายงานว่า วันนี้ (4 ก.ย.65) ราคาหุ้น บริษัท เซ็นทรัลพัฒนา จำกัด (มหาชน) หรือ CPN ณ เวลา 14:52 น. อยู่ที่ระดับ 64.75 บาท บวก 1.75 บาท หรือ 2.78% สูงสุดที่ระดับ 65.25 บาท ต่ำสุดที่ระดับ 63.25 บาท ด้วยมูลค่าการซื้อขาย 580.99 ล้านบาท

บล.ดาโอ (ประเทศไทย) ระบุในบทวิเคราะห์ว่า มีมุมมองเป็นบวกมากขึ้นจากการฟื้นตัวของ traffic และการให้ส่วนลดค่าเช่าที่ดีกว่าคาด ซึ่งทางฝ่ายวิจัยคาดว่าส่วนลดค่าเช่าไตรมาส 3/65 จะลดลงอยู่ที่ 14% จากไตรมาส 2/65 ที่ 15% และไตรมาส 4/65 โดยจะยังคงลดลงได้อีกมาอยู่ที่ระดับ single digit เพราะเข้าสู่ช่วงเทศกาลและเป็นช่วง high season
ทั้งนี้ทางฝ่ายวิจัยได้ปรับประมาณการกำไรสุทธิในปี 65 เพิ่มขึ้น 15% และปี 66 เพิ่มขึ้น 9% จากการปรับส่วนลดค่าเช่าลดลง และปรับ SG&amp;A to sale ลงเพราะมีการใช้ค่าใช้จ่ายทางการตลาดน้อยกว่าคาด ทำให้ได้กำไรสุทธิในปี 65 น่าจะอยู่ที่ 1 หมื่นล้านบาท เพิ่มขึ้น 44% จากงวดเดียวกันของปีก่อน ขณะที่คาดแนวโน้มกำไรในไตรมาส 3-4 ปี 65 จะฟื้นตัวจากงวดเดียวกันของปีก่อนได้อย่างต่อเนื่อง เพราะให้ส่วนลดค่าเช่าลดลงได้ต่อเนื่องและธุรกิจอื่นๆเริ่มฟื้นตัวได้ คงคำแนะนำ “ซื้อ” ปรับราคาเป้าหมายขึ้นเป็น 80 บาท จากเดิม 70 บาท